b"\n_START_ARTICLE_\nJoxe Ripiau\n_START_SECTION_\nHist\xc3\xb2ria\n_START_PARAGRAPH_\nJoxe Ripiau es va formar en 1996, despr\xc3\xa9s d'un viatge d'I\xc3\xb1igo Muguruza a Puerto Rico. Despr\xc3\xa9s del viatge, inspirat pels grups de perico ripiao va decidir formar un combo de m\xc3\xbasica del Carib. Amb aquest objectiu\xc2\xa0es va unir al seu germ\xc3\xa0 Jabier i a Sergio Ord\xc3\xb3\xc3\xb1ez. Al principi, el grup no era m\xc3\xa9s que un divertiment momentani, doncs llavors I\xc3\xb1igo tocava a\xc2\xa0Negu Gorriak._NEWLINE_El primer \xc3\xa0lbum del grup va ser Positive Bomb, gravat i llan\xc3\xa7at molt r\xc3\xa0pidament als estudis Katarain. Era una barreja d'estils: raggamuffin i cumbia colombiana, amb gran pres\xc3\xa8ncia de ska i reggae (van apar\xc3\xa8ixer dues versions de cl\xc3\xa0ssics del ska: \xc2\xabCherry Oh Baby\xc2\xbb d'Eric Donaldson i \xc2\xabPressure drop\xc2\xbb de The Maytals). En el disc van col\xc2\xb7laborar, entre d'altres, Fermin Muguruza i Andoni Basterretxea (antic cantant de Delirium Tremens, grup en el qual tamb\xc3\xa9 va tocar I\xc3\xb1igo). La publicaci\xc3\xb3 de l'\xc3\xa0lbum va originar rumors sobre la separaci\xc3\xb3 de Negu Gorriak, que llavors seguien en actiu. Encara que els membres del grup ho van desmentir en una entrevista, la veritat \xc3\xa9s que a finals d'octubre, Fermin va anunciar la dissoluci\xc3\xb3 de Negu Gorriak. Llavors, I\xc3\xb1igo es va concentrar en el projecte Ripiau._NEWLINE_En 1997 va apar\xc3\xa8ixer el segon treball de la banda, que va significar la seva consolidaci\xc3\xb3. Com en l'anterior, van gravar en els estudis Katarain, per\xc3\xb2 aquesta vegada amb Kaki Arkarazo als controls. Karpe Diem es va endinsar en els ritmes llatins i va deixar m\xc3\xa9s de costat els ritmes jamaicans. Aquest mateix any van gravar una versi\xc3\xb3 en asturi\xc3\xa0 del tema \xc2\xabMargarita\xc2\xbb (del seu primer \xc3\xa0lbum) per al recopilatori L'asturianu mu\xc3\xa9vese, on participaven unes altres 19 bandes de tota Espanya._NEWLINE_Aquests dos primers anys van rec\xc3\xb3rrer, sobretot, el Pa\xc3\xads Basc, Navarra i Catalunya, on van tenir m\xc3\xa9s \xc3\xa8xit que en el propi Pa\xc3\xads Basc. El nou so d'I\xc3\xb1igo Muguruza havia sorpr\xc3\xa8s a molts dels seus fans bascos, els qui en principi van reaccionar sense massa entusiasme, encara que els seus encesos directes van acabar per guanyar-se l'acceptaci\xc3\xb3 del p\xc3\xbablic basc._NEWLINE_En 1998 es va editar el seu tercer disc Paradisu Zinema, disc amb un plantejament original, on cada can\xc3\xa7\xc3\xb3 feia refer\xc3\xa8ncia a una pel\xc2\xb7l\xc3\xadcula. En el disc trobem can\xc3\xa7ons com \xc2\xabKaiser Sose\xc2\xbb, en refer\xc3\xa8ncia al g\xc3\xa1ngster de la pel\xc2\xb7l\xc3\xadcula Sospitosos habituals de Bryan Singer._NEWLINE_El\xc2\xa02000 es va editar Bizitza Trist eta Ederra (que\xc2\xa0significa \xc2\xabVida trista i bella\xc2\xbb), un disc amb can\xc3\xa7ons m\xc3\xa9s malenconioses del que era l'habitual en el grup."